চট্টগ্রাম ব্যুরো ও মিরসরাই সংবাদদাতা : বিরক্তি, অস্বস্তি, আতংক ও চরম দুর্ভোগের অপর নাম ঢাকা-চট্টগ্রাম মহাসড়ক। গত চার দিনের ভয়াবহ যানজটে দিশেহারা এই সড়ক দিয়ে যাতায়াতকারী হাজার হাজার চালক ও যাত্রী। ঘন্টার পর ঘন্টা সড়কে অচল হয়ে দাঁড়িয়ে রয়েছে হাজার হাজার গাড়ি।ঢাকা-চট্টগ্রাম মহাসড়কের ফেনীর ফতেহপুর রেল ক্রসিংয়ের ওভারপাস নির্মাণ কাজের কারণে সৃষ্ট যানজট পুরো ঢাকা চট্টগ্রাম মহাসড়কে ছড়িয়ে পড়েছে। গত বুধবার রাত থেকে সৃষ্ট যানজট গতকাল শনিবার বিকাল পর্যন্তও শেষ হয়নি। কুমিল্লা থেকে শুরু হয়ে চট্টগ্রামের সিটি গেইট পর্যন্ত ঠেকেছে এই যানযট। টানা চারদিনের যানযটে বিপর্যয় নেমে এসেছে পরিবহন সেক্টরে। মহসড়কে আটকে পড়া যাত্রীরা পার করছে অবানবিক জীবন। মহাসড়কে এলোপাথাড়ি গাড়ী চালনোয় মিরসরাই সীতাকুণ্ডে অন্তত ৩ জনের প্রানহানী ঘটেছে। শনিবার বিকাল ৪ টা পর্যন্ত যানযট কমার কোন লক্ষণ দেখা যায়নি। যানযট নিরসনে হাইওয়ে পুলিশের ভূমিকা নিয়েও প্রশ্ন তুলছেন ভোগান্তির শিকার যাত্রী ও পরিবহন শ্রমিকরা।